SPOROČILO ZA JAVNOST!

**Obvezno zdravstveno zavarovanje v letu 2020**

**- obravnava in javna objava Letnega poročila 2020 -**

**Ljubljana, 26. 2. 2021 – Upravni odbor Zavoda za zdravstveno zavarovanje Slovenije (v nadaljevanju: ZZZS) je danes na svoji seji ob sprejemu sklepa o potrditvi predloga letnega poročila – zaključnega računa ZZZS za leto 2020 obravnaval tudi vsebinsko poslovno poročilo ZZZS o izvajanju obveznega zdravstvenega zavarovanja, iz katerega izhaja, da je ZZZS v letu 2020 v strukturi odhodkov zagotovil 68,9% sredstev za uresničevanje pravic zavarovanih oseb do zdravstvenih storitev, 14,4% za zdravila, medicinske pripomočke in cepiva, 13,3% za denarne dajatve in povračila ter 1,9% za zdravljenje v tujini. Izvajanje obveznega zdravstvenega zavarovanja je v letu 2020 zaznamoval izbruh in širjenje nalezljive bolezni SARS-CoV-2, kar je vplivalo na vsa področja izvajanja aktivnosti ZZZS. Epidemija se je odrazila v nižji realizaciji načrtovanih zdravstvenih storitev ter v hitro preusmeritev razpoložljivih zmogljivosti zdravstvenega sistema v oskrbo bolnikov s covidom-19 in druge ukrepe za obvladovanje epidemije, izvajalcem zdravstvenih storitev pa so bili tudi iz državnega proračuna pokriti določeni dodatni stroški, povezani z epidemijo. ZZZS je v zvezi s tem izvajal t.i. agentske posle prenosa takih proračunskih sredstev do izvajalcev. ZZZS je za širitve zdravstvenih programov in za boljše vrednotenje obstoječih programov v letu 2020 skupaj namenil 219 milijonov evrov dodatnih sredstev. S Splošnim dogovorom za pogodbeno leto 2020 in pripadajočimi aneksi so partnerji v zdravstvu sprejeli pomembno usmeritev za načrtovanje potrebne količine programa v zvezi z dolgimi čakalnimi dobami, saj ta po novem temelji na minimalnem številu prvih pregledov ter na realizaciji preteklega leta, povečani za število čakajočih nad dopustno čakalno dobo. Poleg tega so se partnerji dogovorili še za nekatere druge, nujne širitve programa na vseh ravneh zdravstvene dejavnosti. Obseg zdravstvenih storitev, ki jih ZZZS plačuje količinsko neomejeno (po dejanski realizaciji) se je povečal tudi v letu 2020 (na primer ortopedske operacije rame in hrbtenice). Zaradi epidemije te spodbude v letu 2020 še niso dale pričakovanega učinka. ZZZS je v letu 2020 uvedel tudi nekatere večje razvojne novosti in dosežke zlasti na področju širitve pravic iz obveznega zdravstvenega zavarovanja, novih obračunskih modelov v zdravstvu, vzpostavitev več sklopov kazalnikov kakovosti izvajanja zdravstvenih storitev, zmanjševanja administrativnih bremen zavarovanih oseb in izvajalcev zdravstvenih storitev, elektronskega poslovanja (elektronski bolniški list, evropska izmenjava podatkov EESSI…) ter visoke zanesljivosti in razpoložljivosti informacijskega sistema ZZZS.**

Z izvajanjem obveznega zdravstvenega zavarovanja je ZZZS v letu 2020 kljub epidemiji covid-19 zagotovil zavarovanim osebam več kot 44,7 milijona različnih dogodkov, povezanih z uresničevanjem njihovih pravic in zavarovanjem, in sicer:

* predpisanih 17.531.064 receptov za zdravila za izdajo 38,5 milijona pakiranj (škatlic...) v lekarnah;
* v osnovni zdravstveni dejavnosti je bilo opravljenih 14,8 milijona obiskov zavarovanih oseb (obiski osebnega družinskega zdravnika, otroškega ter šolskega zdravnika, osebnega ginekologa, patronažne službe, fizioterapije..);
* v specialistično ambulantni dejavnosti je bilo opravljenih 5,7 milijona obiskov;
* v zobozdravstveni dejavnosti je bilo opravljenih 1,9 milijona obiskov zavarovanih oseb;
* izdanih 507.843 naročilnic za medicinske pripomočke, ki se izdajajo v lekarnah in specializiranih prodajalnah;
* v akutno bolnišnično obravnavo je bilo sprejetih 340.388 primerov (hospitalizacij; sprejemov in odpustov bolnikov iz bolnišnice);
* imenovani zdravniki ZZZS so izdali 348.307 odločb o pravicah, največ o začasni nezmožnosti za delo, sledijo odločbe o zobnoprotetični rehabilitaciji, odločbe o zdraviliškem zdravljenju, odločbe o medicinskih pripomočkih in odločbe za nego družinskega člana;
* tuji organi za zvezo so obračunali ZZZS stroške za 86.761 primerov slovenskih zavarovanih oseb, ki so v tujini uveljavljale zdravstvene storitve med začasnim in stalnim bivanjem v tujini oz. so bile napotene na zdravljenje v tujino;
* ZZZS je izdal slovenskim zavarovanim osebam 406.758 evropskih kartic zdravstvenega zavarovanja in 44.009 nadomestnih certifikatov.

Poleg tega je ZZZS v sklopu urejanja zavarovanj zavarovanih oseb (zaradi sprememb v statusih oseb) v letu 2020 izvedel 1.155.994 prijav, odjav in sprememb v zavarovanju, ki so jih uredili zaposleni v prijavno-odjavnih službah ZZZS, 1.939.440 t.i. M-obrazcev pa je bilo urejenih avtomatsko (elektronsko) na podlagi računalniške podpore.

Letno poročilo ZZZS obsega poleg podatkov o finančnem poslovanju (le-te je ZZZS javnosti predstavil že [na tiskovni konferenci dne 26.1.2021](http://www.zzzs.si/ZZZS/info/gradiva.nsf/o/9EF12CB54864B2FBC12584F7003F8FEC?OpenDocument)) tudi druge obsežne podatke o izvajanju obveznega zdravstvenega zavarovanja. Tako je na primer iz podatkov o številu in strukturi zavarovanih oseb v lanskem letu v primerjavi s predhodnim letom (na dan 31.12.) moč zaznati določene spremembe v socio-demografski strukturi, kot je zmanjšanje števila oseb, vključenih v zavarovanje iz naslova delovnega razmerja (za 1,6% oz. 13.379 zavarovanj), oseb, ki si same plačujejo prispevek (za 6,7% oz. 2.854 zavarovanj), upravičencev iz proračuna (za 4,5% oziroma 1.184 zavarovanj), kmetov (za 1,9 % oziroma 222 zavarovanj) ter upokojencev (za 0,2 % oziroma 998 zavarovanj). Glede na leto 2019 pa se je povečalo število zavarovanj v naslednjih kategorijah zavarovancev: brezposelni (za 23,3% oziroma 3.958 zavarovanj), občani brez prihodkov (za 15,2 % oziroma 618 zavarovanj) ter osebe, ki samostojno opravljajo gospodarsko ali poklicno dejavnost v Sloveniji (0,8 % oziroma 586 zavarovanj). Iz strukture prihodkov ZZZS izhaja, da 38,5% prihodkov predstavljajo prispevki delodajalcev, 34,5% prispevki zaposlenih, 18,3% transferni prihodki (od tega prispevki Zavoda za pokojninsko in invalidsko zavarovanje za upokojence 13,3%, ostalo Zavod RS za zaposlovanje za brezposelne osebe, državni proračun in občine za socialno ogrožene osebe, zapornike in nekatere druge skupine zavarovanih oseb), 4,1% prispevki samozaposlenih ter 4,6% vsi ostali prispevki in nedavčni prihodki.

ZZZS je v pogodbenem letu 2020 sklenil pogodbe s skupno 1.667 izvajalci zdravstvenih storitev, od tega 1.466 z zasebniki s koncesijo in 201 z javnimi zdravstvenimi zavodi. V strukturi pogodbene vrednosti programa zdravstvenih storitev v letu 2020 imajo največji delež odhodki za specialistično ambulantno in bolnišnično sekundarno in terciarno dejavnost (63%), sledijo odhodki za osnovno zdravstveno dejavnost (26,2%), dejavnost socialno-varstvenih zavodov (6,7%), lekarniška dejavnost (2,2%) in zdraviliška dejavnost (1,8%). V strukturi odhodkov ZZZS za denarne dajatve imajo največji delež odhodki za nadomestila plače med bolniškim staležem (99,6%), sledijo odhodki za potne stroške v zvezi z zdravljenjem v drugem kraju (0,3%).

Okvirna vrednost celotnega programa zdravstvenih storitev, ki vključuje obvezno in dopolnilno zdravstveno zavarovanje oz. doplačila je v letu 2020 znašala 2.475 milijonov evrov (brez ločeno zaračunljivih materialov, brez nabavne vrednosti zdravil v lekarnah in brez obveznosti za pripravnike, sekundarije in specializacije, ki jih krije proračun Republike Slovenije ). Na podlagi Splošnega dogovora za pogodbeno leto 2020 oziroma aneksov je ZZZS za širitve zdravstvenih programov in za boljše vrednotenje obstoječih programov skupaj namenil 219 milijonov evrov dodatnih sredstev, od tega 101 milijon evrov (46 %) za boljše vrednotenje oziroma povišanje cen zdravstvenih storitev (predvsem zaradi uveljavitve višje plačne lestvice v zdravstvu) in 118 milijonov evrov (54 %) za širitve programov. ZZZS je tudi v letu 2020 zagotovil financiranje dodatnega števila timov na primarni ravni. Tako je ZZZS zagotovil, skladno z zmožnosti izobraževalnega sistema (števila specializantov, ki so zaključili specializacijo) delovanje dodatnih 11,6 timov ambulant splošne oz. družinske medicine in dodatnih 3,4 timov otroškega in šolskega dispanzerja. Poleg tega je bilo na primarni ravni zagotovljenih dodatnih 10 timov fizioterapije, 10 timov triaže v satelitskih urgentnih centrih, 3 timi zobozdravstva za odrasle, 1 tim zobozdravstva za mladino, 3,7 tima ortodontije, 5 timov s področja parodontologije, zobnih bolezni in endodontije ter 4-je timi za izvajanje programa zobnoprotetične rehabilitacije s pomočjo zobnih vsadkov. Na sekundarni ravni je bilo zagotovljenih 106 timov vstopnih triažnih točk zaradi epidemije covida-19, od 1. novembra 2020 naprej pa tudi sredstva za zdravljenje bolnikov s covidom-19 (do tega datuma so bile te storitve plačane iz državnega proračuna). Širitve v okviru specialistične zunajbolnišnične dejavnosti vključujejo 4 dodatne time dermatologije, po en tim internistike, pedopsihiatrije, psihiatrije in tireologije ter nekatere druge manjše širitve. V bolnišnični dejavnosti je bilo med širitve programa vključenih dodatnih 150 primerov perkutanih implantacij aortnih zaklopk (TAVI), 4.710 dni zdravstvene nege in paliativne oskrbe, 23 primerov endoproteze gležnja, zagotovljena pa so bila tudi dodatna sredstva za financiranje inovativnih zdravil in še nekateri drugi manjši programi. V domovih za starejše je bilo zagotovljenih dodatnih 96 mest oziroma 35.110 dni zdravstvene nege.

Na primarni ravni kljub zagotovljenim sredstvom niso bili zapolnjeni vsi dodatno načrtovani timi splošne in družinske medicine, otroškega in šolskega dispanzerja. Vedno večje potrebe na eni strani in pomanjkanje kadra na drugi ostaja nerešeno sistemsko vprašanje, ki ga je potrebno reševati predvsem s povečanjem vpisa študentov na obe medicinski fakulteti. Zaščitni ukrepi, sprejeti zaradi epidemije covida-19, so močno vplivali na fizično dostopnost do izbranih osebnih zdravnikov in drugih storitev na primarni ravni, zato se je uveljavilo izvajanje storitev na daljavo. Uvedene spodbude za skrajšanje čakalnih vrst v specialistični zunajbolnišnični in bolnišnični dejavnosti zaradi ukrepov za obvladovanje epidemije niso dale rezultatov. Številni zaščitni ukrepi pa so povzročili, da se je zmanjšalo število obravnavanih bolnikov. Zmanjšalo se je tudi število čakajočih nad dopustno čakalno dobo, vendar to ni posledica obvladovanja čakalnih dob, temveč izvajanja zdravstvenih storitev v omejenem obsegu. Zaradi okoliščin, povezanih z epidemijo covid-19, so morali socialnovarstveni zavodi in zavodi za usposabljanje v letu 2020 prilagoditi delovanje in vzpostaviti ločene cone nastanitve za okužene in neokužene oskrbovance. Hkrati so se spopadali s pomanjkanjem ustrezno usposobljenega kadra.

ZZZS je tudi v letu 2020 uvedel številne novosti v obračunu zdravstvenih storitev:

1. na primarni ravni: v sodelovanju z razširjenimi strokovnimi kolegiji je ZZZS zaradi epidemije covid-19 opredelil in v jeseni 2020 uvedel storitve za obračun dela s pacienti na daljavo; v družinski medicini in pediatriji je ZZZS uvedel možnost izvajanja in obračuna nekaterih posegov, zaradi katerih pacientov ni potrebno pošiljati na sekundarno raven; uvedba novih seznamov storitev za obračun opravljenega dela v centrih za duševno zdravje otrok, mladostnikov in odraslih; uvedba celovite prenova storitev na področju delovne terapije ter delne dopolnitve na področju logopedije, klinične psihologije in patronažne zdravstvene nege; na področju primarnega zobozdravstva je ZZZS, z namenom zmanjševanja napotitev na sekundarni nivo, vsebinsko in vrednostno posodobil storitve ekstrakcij zob.
2. na sekundarni in terciarni ravni: ZZZS je v letu 2020 v sodelovanju s stroko pripravil štiri nove modele plačevanja specialistično ambulantne dejavnosti, in sicer na področju molekularne genetske diagnostike v onkologiji, klinične genetike, revmatologije in otorinolaringologije - prvi trije modeli so bili v letu 2020 implementirani, zadnji pa čaka še na odločitev Vlade RS v okviru spornih vprašanj za Splošni dogovor za pogodbeno leto 2021; v model klinične genetike se vključujejo nove tehnologije, ki so posledica hitro rastoče znanosti v medicinski genetiki; molekularno genetska diagnostika na področju onkologije pa je nepogrešljiva za opredelitev diagnostičnih, prognostičnih ter napovednih dejavnikov za izbiro in izvajanje najustreznejšega zdravljenja s tarčnimi zdravili; z modeloma plačevanja revmatoloških in otorinolaringoloških storitev pa ZZZS izvajalce spodbuja k skrajševanju čakalnih dob in zmanjševanju števila čakajočih na prve preglede; ZZZS je v sodelovanju z razširjenimi strokovnimi kolegiji opredelil in v jeseni 2020 uvedel storitve za obračun dela s pacienti na daljavo na ravni specialistično ambulantnih dejavnosti; nove storitve so bile v letu 2020 uvedene tudi na področju radiološke diagnostike (ultrazvok, magnetna resonanca in računalniška tomografija) z namenom vzpostavitve preglednejšega obračuna in evidence opravljenih specifičnih radioloških preiskav; na področju specialističnega zobozdravstva je ZZZS prenovil model plačevanja implantoloških storitev.

V letu 2020 je ZZZS izvedel skupno 496 nadzorov nad izvajanjem pogodb, sklenjenih med ZZZS in izvajalci zdravstvenih storitev. Sistemsko je ZZZS nadzoroval obračun akutne bolnišnične obravnave oseb z vnetjem spodnjih dihal, okvarami obtočil brez akutnega miokardnega infarkta, s kirurškim posegom, ki ni bil vezan na glavno diagnozo, neakutne bolnišnične obravnave ter obračun specialistične zunajbolnišnične dejavnosti diabetologije, pulmologije, dermatologije, psihiatrije, interne medicine, pediatrije, oftalmologije, ortopedije, otorinolaringologije, slikovne diagnostike in enote za poškodbe v urgentnih centrih. Na področju zdravil se je poleg nadzora izdaje zdravil v lekarnah sistemsko nadzorovalo predpisovanje zdravil v splošnih ambulantah in otroških in šolskih dispanzerjih. Pri tem je bila polifarmakoterapija pomembno merilo za odločitev za nadzor. Sistemski nadzori primarne ravni so obsegali obračun nege v domovih starejših občanov, obračun storitev splošnih ambulant in ambulant v socialnovarstvenih zavodih, patronaže, ginekologije, fizioterapije ter obračun diagnosticiranja, zdravljenja in izvajanja protetičnih storitev v osnovnem zobozdravstvu. Na podlagi izvedenih nadzorov je ZZZS zmanjšal svoje obveznosti do izvajalcev v letu 2020 za 2,4 milijona evrov, izvajalcem pa je izrekel za 168.550 evrov pogodbenih kazni.

Odhodki za zdravila so bili za 17,9% višji v primerjavi z letom 2019, saj so dosegli že 548,3 milijona evrov. Rast odhodkov je predvsem posledica povečanja porabe že uvedenih zdravil in uvajanja novih dragih zdravil, zlasti zaradi bistvene širitve zdravljenja onkoloških in hemato-onkoloških bolnikov, zdravil za spinalno mišično atrofijo in zaradi širše porabe zdravil za druge hude bolez­ni. Odhodki za nadomestila plače med začasno zadržanostjo od dela (bolniški stalež) so znašali 444,3 milijona evrov in so bili za 16,9% višji kot v letu 2019. Razlogi za porast so predvsem bolniški staleži zaradi izolacije zaradi okužbe s covidom-19, rast osnove za izplačilo nadomestila plače, zamik plačila zaradi administrativne omejitve z odlokom Državnega zbora v letu 2019 ter nekateri drugi razlogi, značilni tudi za pretekla leta (relativna visoka zaposlenost, podaljševanje upokojitvene starosti, neustrezna sistemska ureditev).

Preračun v evre po metodi primerljive kupne moči (v PPP evrih) kaže, da so v 27 državah Evropske unije (zadnji razpoložljivi podatki za leto 2018) namenili za zdravstvo povprečno 2.552 evrov na prebivalca, medtem ko smo v Sloveniji namenili za zdravstvo 2.186 evrov na prebivalca, od tega iz javnih sredstev 1.573 (povprečje EU27: 1.907 evrov), iz zasebnih sredstev pa 613 evrov (povprečje EU27: 645 evrov). Po izdatkih za zdravstvo na prebivalca je Slovenija najbolj primerljiva s Portugalsko (2.290 evrov na prebivalca) in Češko (2.323 evrov na prebivalca).

ZZZS je v letu 2020 poleg rednih ciljev in obvladovanja posledic epidemije začel izpolnjevati strateški razvojni program za obdobje 2020 – 2025. Med ključnimi razvojnimi aktivnostmi je poleg nadaljevanja projektov za vzpostavitev celovitega elektronskega arhiva in za elektronsko izmenjavo dokumentov z evropskimi zavarovalnicami tudi zagon projekta za vzpostavitev infrastrukture in pogojev za celovito upravljanje sistema skupin primerljivih primerov – sistema beleženja, spremljanja in plačevanja akutne bolnišnične obravnave. Med pomembne razvojne dosežke štejemo tudi uveljavljene nove modele plačevanja zdravstvenih storitev, pridobitev dveh evropsko financiranih projektov za zagotovitev novih znanj in pilotno uveljavitev novih načinov plačevanja storitev, ki vključujejo tudi izide zdravljenja; vzpostavitev več sklopov kazalnikov kakovosti izvajanja storitev (npr. kazalniki za operacije kolka in kolena, predstavljeni in usklajeni z medicinsko stroko oziroma izvajalci) in stalno prizadevanje za zmanjševanje administrativnih bremen zavarovanih oseb in izvajalcev (npr. odprava napotnic za kontrolne preglede in poenostavitev postopka za povračilo potnih stroškov). V letu 2020 smo uveljavili tudi novelo Pravil obveznega zdravstvenega zavarovanja, ki so skupaj z drugimi splošnimi akti omogočili uveljavitev in širitev pravic, predvsem na področju medicinskih pripomočkov, pa tudi podaljšanje napotnice za administrativno razbremenitev družinskih zdravnikov idr. V letu 2020 uveden elektronski bolniški list je zagotovil prednosti in prihranke vsem deležnikom v sis­temu, od zdravstvenih delavcev, zavarovancev in delodajalcev do različnih ustanov. Zanj je ZZZS v okviru 27. konference Dnevi slovenske informatike prejel tudi priznanje eNagrada 2020 za najboljšo elektronsko storitev.

Dosežki poslovanja ZZZS in izvajanja sistema obveznega zdravstvenega zavarovanja v letu 2020 so rezultat prizadevanj zaposlenih na ZZZS, članov Upravnega odbora in Skupščine ZZZS, Ministrstva za zdravje, izvajalcev zdravstvenih storitev in drugih partnerjev. Nekateri ključni podatki o izvajanju obveznega zdravstvenega zavarovanja v letu 2020 so objavljeni tudi v priloženi infografiki. Ker Letno poročilo ZZZS, ki ga je Upravni odbor ZZZS danes sprejel in posredoval v obravnavo na sejo Skupščine ZZZS, vsebinsko obsežno, strokovno in podrobno opisuje izvajanje obveznega zdravstvenega zavarovanja v letu 2020, bo ob sklicu seje Skupščine ZZZS v naslednjih dneh tudi javno objavljeno [na spletni strani ZZZS](http://www.zzzs.si/ZZZS/info/egradiva.nsf/poslovno_porocilo_slo?OpenView&count=1000%20%20.).

ZAVOD ZA ZDRAVSTVENO

ZAVAROVANJE SLOVENIJE

Priloga: Infografika – obvezno zdravstveno zavarovanje v letu 2020.